Várdomb község Képviselő-testülete
Szám:141-10/2012.


J e g y z ő k ö n y v

Készült: Várdomb község Képviselő-testülete 2012. május 23-án, a Községházán megtartott Képviselő-testületi üléséről.

Az ülés kezdete: 18.00 óra 

Jelen vannak: Simon Csaba polgármester
Boros Tiborné, Csillag József, Kovács Ferenc, Vári József, képviselő-testületi tagok.
Tanácskozási joggal megjelent: Nagyné Pohlon Mónika  körjegyző,
0.   Vári Józsefné NNÖ képviselő, Szamos Józsefné iskolaigazgató,   
0.   Berg István a körjegyzőség dolgozói.   

Simon Csaba polgármester üdvözli a megjelenteket, megállapítja, hogy a 5 fő képviselő-testületi tagból 5 fő jelen van, az ülés határozatképes, így az ülést megnyitja. Ismertette a  testületi ülés írásban kiküldött napirendi pontjait, melynek tárgyalásával a képviselők egyet értettek.

N a p i r e n d :

1./  Tájékoztató a két ülés között eltelt időszakban történt fontosabb eseményekről, és a tett    
       intézkedésekről. 
        	Előadó: Simon Csaba polgármester

2./  Egyes szabálysértési tárgyú rendelkezéseket megállapító helyi rendeletek módosításáról 
      szóló rendelet megtárgyalása.
        	Előadó: Simon Csaba polgármester

3./  Várdomb község Német Nemzetiségi Önkormányzattal kötendő együttműködési 
      megállapodás megtárgyalása.
	Előadó: Simon Csaba polgármester

4./  Díszpolgári cím adományozásáról szóló rendelet megtárgyalása.
	Előadó: Simon Csaba polgármester

5./  Szekszárd és Térsége Többcélú Kistérségi Társulás Társulási Megállapodásának 
       módosítása.
Előadó: Simon Csaba polgármester

6./   Földbérleti díjak megállapítása.
	Előadó:  Simon Csaba polgármester

7./  . Gyermekjóléti és gyermekvédelmi feladatok ellátásáról beszámoló.
	    Előadó:  Nagyné Pohlon Mónika körjegyző

8./ Bejelentések, kérdések.


1./  Tájékoztató a két ülés között eltelt időszakban történt fontosabb eseményekről, és a tett    
       intézkedésekről. 
        	Előadó: Simon Csaba polgármester


- A falumúzeumban az EVE tartotta a május 1-i rendezvényét, valamint a Nagycsaládosok Egyesülete is birtokba vette az alsó iskola épületének egyik termét. 
-A Sárközi Lakodalmon Várdomb község is  képviselteti magát a német nemzetiségi tánccsoporttal.
-Ma kaptuk a határozatot, melyben tájékoztattak, hogy a kamerarendszer kialakítására benyújtott Leader pályázatunkat kedvezően bírálták el. 
- Június 2-án országosan megrendezendő TE-SZED akcióban Várdomb is részt vesz. A lakosság tájékoztatása megtörtént, remélhetőleg minél több lakos vesz részt a hulladékgyűjtésben és ezáltal megtisztulnak Várdomb közterületei. 

Kérdés és hozzászólás a képviselők részéről a napirendi ponttal kapcsolatban nem hangzott el. 
A képviselő-testület a polgármester javaslatára 5 igen szavazattal, ellenszavazat nélkül az alábbi határozatot hozta:

32/2012.(V.23.) számú határozat
Várdomb község Önkormányzatának Képviselő-testülete a polgármester tájékoztatóját a két ülés között történt eseményekről, a tett intézkedésekről elfogadta, és tudomásul vette.  


2./  Egyes szabálysértési tárgyú rendelkezéseket megállapító helyi rendeletek módosításáról 
      szóló rendelet megtárgyalása
        	Előadó: Simon Csaba polgármester

Simon Csaba polgármester átadta a szót Nagyné Pohlon Mónika körjegyzőnek.
Nagyné Pohlon Mónika körjegyző: Az írásos előterjesztés tartalmazza a szabálysértési tárgyú rendelkezéseket megállapító helyi rendeletek módosítását. Várdomb község tekintetében négy rendelet módosítását teszi szükséges az új szabálysértési törvény hatálybalépése. Azáltal, hogy a helyi rendeleteinkben hatályon kívül kell helyezni azokat a rendelkezéseket, amelyek szabálysértési tevékenységet ill. szabálysértési bírságot állapítanak meg, nem marad szabályozó eszköz a rendeletekben megfogalmazottak betartatására. A Magyarország helyi önkormányzatairól szóló törvény lehetőséget biztosít a képviselő-testületeknek, hogy rendeletben határozzák meg a helyi sajátosságok figyelembevételével a tiltott, közösségellenes magatartásokat, amely cselekmények helyszíni – ill. közigazgatási bírság kiszabását teszik lehetővé. Amennyiben a képviselő-testület szükségesnek tartja a következő képviselő-testületi ülésre kidolgozásra kerülhetnek a helyi tiltott, közösségellenes magatartások.

Csillag József képviselő: Nem látom kiforrottnak a tiltott, közösségellenesség fogalmát, javaslom várjunk még a rendelet megalkotásával.  

Nagyné Pohlon Mónika körjegyző: Valóban, még törvényileg nem pontosan szabályozottak ezek a fogalmak, ezen rendeletet nem kötelező megalkotni. A helyi önkormányzatok képviselő-testületei meghatározhatják ezeket a cselekményeket, de nem kötelezi rá a törvény. 

A képviselők egyetértettek Csillag József képviselő javaslatával, hogy még nem tartják szükségesnek a helyi rendelet megalkotását a tiltott közösségellenes magatartásformák meghatározásáról.

A 2. sz. napirendi ponttal kapcsolatban további kérdés, hozzászólás nem hangzott el. A polgármester javaslatára a képviselők 5 igen szavazattal ellenszavazat nélkül az alábbi rendeletet alkották: 

7/2012.(V.30.)számú rendelet	
Várdomb községi Önkormányzat Képviselő-testülete az egyes szabálysértési tárgyú rendelkezéseket megállapító helyi rendelet tervezetet rendeletté nyilvánítja. 
		A rendelet a jegyzőkönyv mellékletét képezi.
 Kihirdetéséről a körjegyző gondoskodik.
 Határidő: kihirdetés napja.
Felelős: Simon Csaba polgármester


3./  Várdomb község Német Nemzetiségi Önkormányzattal kötendő együttműködési 
      megállapodás megtárgyalása
	Előadó: Simon Csaba polgármester

A képviselők a 3. sz. napirendi ponthoz kapcsolódó írásos előterjesztést kézhez kapták.
Nagyné Pohlon Mónika körjegyző tájékoztatja a képviselőket, hogy Német Nemzetiségi Önkormányzat elnöke is megkapta a megállapodás tervezetet, a nemzetiségi önkormányzat a megállapodást a holnapi nap folyamán tárgyalja és fogadja el. 

A képviselők részéről kérdés, hozzászólás nem hangzott el. 

Simon Csaba polgármester javaslatára a képviselők 5 igen szavazattal ellenszavazat nélkül az alábbi határozatot hozták:

33/2012.(V.23) sz. határozat
Várdomb Községi Önkormányzatának Képviselő-testülete megtárgyalta a Várdomb község Német Nemzetiségi Önkormányzatának Képviselő-testületével kötendő együttműködési megállapodást, és azt a határozat melléklete szerinti tartalommal elfogadja. 
A Képviselő-testület felhatalmazza a polgármestert, hogy a megállapodást a Várdomb Községi Önkormányzat Képviselő-testülete nevében aláírja.
    Határidő: 	azonnal
    Felelős: 	Simon Csaba polgármester


4./  Díszpolgári cím adományozásáról szóló rendelet megtárgyalása
	Előadó: Simon Csaba polgármester


Simon Csaba polgármester: A díszpolgári cím adományozása már hosszabb ideje foglalkoztatja a képviselőket, annak odaítéléséhez szükséges a képviselő-testületnek a díszpolgári cím adományozásáról szóló rendelet megalkotása. A rendelet tervezet a 4. sz. előterjesztéssel a képviselők kézhez kapták.
Boros Tiborné képviselő: A rendelet tervezetből hiányolom a személyességet, értem ezalatt annak a hiányát, hogy a díszpolgári diploma milyen cselekedetek, erények miatt került odaítélésre. Amennyiben a rendelet szövegéből kerül idézet a diplomára akkor általánossá, személytelenné válik, nem egyértelmű az, hogy az elismerés miért kapta az elismert személy. 
Simon Csaba polgármester: Az elismerés odaítélése határozatban történik és abban meg lehet fogalmazni, hogy ki, milyen érdemei elismeréséért kapja a diplomát. Ezt a határozatot az átadáskor fel lehet olvasni.
Boros Tiborné képviselő: A határozat szövegét nem lehetne a díszdiplomára ráírni, akkor sokkal személyesebb!
Vári József képviselő: Javaslom, hogy a díszpolgári cím odaítélése zárt ülésen történjen és fontosnak tartom, hogy a képviselők nagy többsége támogassa a díszpolgári cím jogosultját. 
Nagyné Pohlon Mónika körjegyző: A díszpolgár cím odaítélése történhet zárt ülésen, a cím odaítélése minősített többségű szavazásához az SZMSZ módosítása szükséges.
Simon Csaba polgármester javasolja a képviselőknek, tegyenek további javaslatokat a díszpolgári cím odaítélésére és javasolja, hogy napolják el a rendeletalkotást. A képviselők a javaslattal egyetértettek. A rendeletalkotás elnapolását a képviselők jóváhagyólag elfogadták. 


5./  Szekszárd és Térsége Többcélú Kistérségi Társulás Társulási Megállapodásának 
       módosítása
Előadó: Simon Csaba polgármester

A képviselők az 5. napirendi ponthoz kapcsolódó írásos előterjesztést kézhez kapták. A napirendi ponttal kapcsolatban kérdés, hozzászólás nem hangzott el. 
Simon Csaba polgármester javaslatára a képviselők 5 igen szavazattal ellenszavazat nélkül az alábbi határozatot hozták:

34/2012.(V.23) sz. határozat
Várdomb község Önkormányzata Képviselő-testülete a jegyzőkönyv mellékletét képező Szekszárd és Térségéhez Tartozó Önkormányzatok Többcélú Kistérségi Társulásának létrehozásáról szóló Társulási megállapodás 8. számú módosítását a mellékelt előterjesztés szerint elfogadja. 
A módosítás a jegyzőkönyv mellékletét képezi.
Határidő: azonnal
  Felelős: Simon Csaba

6./   Földbérleti díjak megállapítása
	Előadó:  Simon Csaba polgármester

A képviselők a napirendi ponthoz kapcsolódó írásos előterjesztést kézhez kapták, melyben mellékletként szerepelnek azon önkormányzati tulajdonban lévő forgalomképes kisebb-nagyobb földterületeknek a helyrajzi számai melyek bérbe adhatók, illetve értékesíthetők.  
Simon Csaba polgármester megmutatja térképen is a megjelölt földterületeket.

Csillag József képviselő: Fontosnak tartom az önkormányzat vagyonával történő foglalkozást, hiszen azt ígértük, hogy jó gazda módjára gondoskodunk annak megóvásáról, illetve hasznosításáról. Ennek a feladatnak egyik része, hogy a hasznosítható ingatlanokat bérbe adjuk. Ezeknek a földeknek a nagy részét nem tudjuk pontosan, hol helyezkednek el, lesz-e arra lehetőségün, hogy megnézzük azokat? 

Simon Csaba polgármester: Természetesen, végig lehet járni a megjelölt földterületeket.  Vannak olyan területek, melyet művelnek, ezekre a területekre élő bérleti szerződések nincsenek, azonban a nagyon nagy része műveletlen. Két nagyobb földterület terület jelenlegi művelőjét megkerestem és jeleztem az önkormányzat bérleti díj igényét. A használót a vásárlás is érdekelné. 

Berg István körjegyzőségi dolgozó: Tájékoztatásul közlöm, hogy a domboldalban lévő kisebb földterületeket tudjuk, hogy hol helyezkednek el, de nem lehet pontosan beazonosítani. Ezen területek nagy része műveletlen és a területek olyan elaprózódottak, hogy csak földmérő tudja behatárolni. 
A problémát az okozza, hogy ezeknek a földdaraboknak az értéke elenyésző a vele járó földmérési, ill. egyéb járulékos költségeknek. 

Simon Csaba polgármester: A műveletlen területeket akár szociális alapon is lehetőség lenne a rászorulóknak odaítélni, annak fejében, hogy megművelik. Javaslom, hogy napoljuk el a földbérleti díjak megállapításáról a döntéshozatalunkat egy későbbi testületi ülésre, addig is járjuk körbe a területeket és akkor megtudjuk, melyik művelt és kivel tudunk megállapodást kötni. A képviselők a javaslattal egyetértettek és a napirendi pont témájával kapcsolatos döntést egy későbbi képviselő-testületi ülésen kívánják meghozni.

Nagyné Pohlon Mónika körjegyző: Az előterjesztésben tájékoztattam a képviselőket, hogy a közép- és hosszú távú vagyongazdálkodási tervet el kell készíteni, az ezzel kapcsolatos elképzeléseket is konkretizálni kell. 
 

7./  . Gyermekjóléti és gyermekvédelmi feladatok ellátásáról beszámoló
	    Előadó:  Nagyné Pohlon Mónika körjegyző


A képviselők a napirendi ponttal kapcsolatos írásos előterjesztést kézhez kapták, melynek egyik melléklete a körjegyzőség beszámolója 2011. évben elvégzett feladatairól a gyermekjóléti és gyermekvédelmi feladatok területén. A másik mellékletben a Gondozási Központ beszámolója olvasható szintén a gyermekjóléti és gyermekvédelmi feladatok területen végzett munkájáról. 

A képviselők részéről kérdés, hozzászólás nem hangzott el. Simon Csaba polgármester javaslatára a képviselők 5 igen szavazattal ellenszavazat nélkül az alábbi határozatot hozták:

35/2012.(V.23.) határozat
Várdomb Községi Önkormányzat Képviselő-testülete a Várdomb község 2011. évi gyermekjóléti és gyermekvédelmi feladatainak ellátásáról szóló beszámolót az előterjesztés mellékletében foglaltaknak megfelelően, átfogó értékelésként tudomásul veszi és elfogadja.  
Felelős:  Nagyné Pohlon Mónika körjegyző
Határidő: azonnal 


8./ Bejelentések, kérdések.

Nagyné Pohlon Mónika körjegyző tájékoztatja a képviselő testületet, hogy a Tolna Megyei Katasztrófavédelmi Igazgatósága Várdomb község települési vízkár-elhárítási tervének ellenőrzését végezte, 2012. március hó folyamán. A vizsgálat során megállapítást nyert, hogy Várdomb község nem rendelkezik vízkár elhárítási tervvel. A terv elkészítésnek becsült költsége 700.000,- forint.
Simon Csaba polgármester javaslatára a képviselők 4 igen és 1 ellenszavazattal az alábbi határozatot hozták:
36/2012(V.23.) számú határozat
Várdomb Község Önkormányzata Képviselő-testülete tudomásul veszi a Tolna Megyei Katasztrófavédelmi Igazgatóság Szekszárdi Katasztrófavédelmi Kirendeltségének észrevételét, amely szerint Várdomb község nem rendelkezik települési vízkár-elhárítási tervvel. A képviselő-testület megbízza a polgármestert, hogy szerezzen be három ajánlatot, a vízkár-elhárítási terv elkészítésére. 
Felelős: Simon Csaba
Határidő: folyamatos


Más bejelentés nem hangzott el, a polgármester a testületi ülést 19 óra 30 perckor bezárta.

Kmf.


Simon Csaba							Nagyné Pohlon Mónika
polgármester				    		                      körjegyző

